paragraph_text: Julien je izraziti tehničar i ne vozi brze discipline, osim kada se natječe za bodove iz superkombinacije. Najbolje nastupe bilježi u slalomu. Ima nekoliko plasmana među prvom desetoricom. Prvi put je u utrkama Svjetskog kupa nastupio 23. siječnja 2000. godine u Kitzbühelu u slalomu, ali nije završio prvu vožnju. Prve bodove osvojio je u slalomskoj utrci u Madonni di Campiglio 19. prosinca 2000. kada je zauzeo 15. mjesto. Premijernu pobjedu u Svjetskom skijaškom kupu ostvario je u austrijskom Kitzbühelu 25. siječnja 2009. u slalomu. Dobru formu nastavio je i na svjetskom prvenstvu koje se iste godine održalo u Val d'Isereu. Prvo je osvojio srebro u superkombinaciji iza Aksela Lunda Svindala, da bi potom isti uspjeh ponovio i u slalomu.